b'\n_START_ARTICLE_\nTilintarkastustapa\n_START_SECTION_\nK\xc3\xa4sitteen sis\xc3\xa4lt\xc3\xb6\n_START_PARAGRAPH_\nHyv\xc3\xa4 tapa on yl\xc3\xa4k\xc3\xa4site. Hyv\xc3\xa4 tilintarkastustapa ja hyv\xc3\xa4 tilintarkastajatapa on sen alak\xc3\xa4sitteit\xc3\xa4, jolloin ne ovat kesken\xc3\xa4\xc3\xa4n rinnasteisia. Hyv\xc3\xa4 tilintarkastustapa kuvaa sit\xc3\xa4 normistoa, jonka noudattamista voidaan jokaiselta tilintarkastajalta kohtuudella odottaa. On mahdollista m\xc3\xa4\xc3\xa4ritell\xc3\xa4 my\xc3\xb6s, ett\xc3\xa4 hyv\xc3\xa4 tilintarkastustapa on sit\xc3\xa4 mik\xc3\xa4 on hyv\xc3\xa4 k\xc3\xa4yt\xc3\xa4nt\xc3\xb6 tilintarkastajien keskuudessa. K\xc3\xa4sitett\xc3\xa4 ei ole ainakaan suomalaisessa lains\xc3\xa4\xc3\xa4d\xc3\xa4nn\xc3\xb6ss\xc3\xa4 t\xc3\xa4smennetty, vaan sen t\xc3\xa4sment\xc3\xa4minen on j\xc3\xa4tetty tilintarkastajien ammatillisten yhteenliittymien teht\xc3\xa4v\xc3\xa4ksi. Hyv\xc3\xa4 tilintarkastustapa kuvaa asianmukaisesti ja yleisesti hyv\xc3\xa4ksytt\xc3\xa4v\xc3\xa4ll\xc3\xa4 tasolla suoritetun tilintarkastuksen laajuutta ja toteutustapaa. Noudattamalla hyv\xc3\xa4\xc3\xa4 tilintarkastustapaa tilintarkastaja v\xc3\xa4ltt\xc3\xa4\xc3\xa4 ty\xc3\xb6ns\xc3\xa4 moitittavuuden ja siit\xc3\xa4 mahdollisesti johtuvan vahingonkorvausvelvollisuuden. Tapaa voidaan pit\xc3\xa4\xc3\xa4 velvoittavana yleiss\xc3\xa4\xc3\xa4nt\xc3\xb6n\xc3\xa4. Hyv\xc3\xa4 tilintarkastustapa on siin\xc3\xa4 mieless\xc3\xa4 kytketty lains\xc3\xa4\xc3\xa4d\xc3\xa4nt\xc3\xb6\xc3\xb6n, ett\xc3\xa4 toisen valtion lains\xc3\xa4\xc3\xa4d\xc3\xa4nn\xc3\xb6n piiriss\xc3\xa4 se voi olla jotain muuta kuin Suomessa.\n_START_SECTION_\nTilintarkastaja ja hyv\xc3\xa4 tilintarkastustapa\n_START_PARAGRAPH_\nTilintarkastajan edellytet\xc3\xa4\xc3\xa4n toimivan huolellisesti. Tilintarkastajalta voitaneen odottaa, ett\xc3\xa4 h\xc3\xa4n toimisi niin kuin tilintarkastaja keskim\xc3\xa4\xc3\xa4rin alalla toimii. Tarkennettuna ilmaistuna tilintarkastajalta ei voida edellytt\xc3\xa4\xc3\xa4 aina alan taitavimman henkil\xc3\xb6n ty\xc3\xb6suoritusta. Hyv\xc3\xa4 tilintarkastustapa kuvaa sit\xc3\xa4, miten tilintarkastajan tulisi tarkastus suorittaa, jotta huolellisuusvelvoite tulisi t\xc3\xa4ytetyksi. Hyv\xc3\xa4n tilintarkastustavan noudattaminen velvoittaa kaikkia tilintarkastajia.\n_START_SECTION_\nTilintarkastuksen ja kirjanpidon v\xc3\xa4linen suhde\n_START_PARAGRAPH_\nMonet pyrkiv\xc3\xa4t ajattelemaan, ett\xc3\xa4 tilintarkastus olisi kirjanpidon (informointilaskelmien) alaryhmittely. Itse asiassa sellaisena sit\xc3\xa4 ei kuitenkaan ole aiheellista tarkastella. Tilintarkastus on tekemisiss\xc3\xa4 kirjanpidon kanssa eli tilintarkastajien tulee opetella ensin kirjanpito, mutta t\xc3\xa4m\xc3\xa4 ei tarkoita sit\xc3\xa4, ett\xc3\xa4 tilintarkastus olisi kirjanpidon osa. Kirjanpidon teht\xc3\xa4v\xc3\xa4n\xc3\xa4 on v\xc3\xa4hent\xc3\xa4\xc3\xa4 suuresta massasta informaatiota olennainen hallittavissa olevaan ja ymm\xc3\xa4rrett\xc3\xa4viss\xc3\xa4 olevaan annokseen. T\xc3\xa4m\xc3\xa4 ei ole tilintarkastuksen teht\xc3\xa4v\xc3\xa4. Tilintarkastuksen juuret eiv\xc3\xa4t ole laskentatoimessa, jota se tarkastelee, vaan logiikassa, mihin se nojaa menetelmiss\xc3\xa4\xc3\xa4n.\n_START_SECTION_\nHyv\xc3\xa4n tilintarkastustavan kehitys\n_START_PARAGRAPH_\nHyv\xc3\xa4 tilintarkastustapa on el\xc3\xa4v\xc3\xa4 k\xc3\xa4site. Hyv\xc3\xa4 tilintarkastustapa muotoutuu tilintarkastajan toimintaa m\xc3\xa4\xc3\xa4rittelev\xc3\xa4n lains\xc3\xa4\xc3\xa4d\xc3\xa4nn\xc3\xb6n pohjalta p\xc3\xa4\xc3\xa4asiassa k\xc3\xa4yt\xc3\xa4nn\xc3\xb6n tilintarkastusty\xc3\xb6ss\xc3\xa4. Tapa kehittyy ajan kuluessa taloudellisten ja yhteiskunnallisten k\xc3\xa4sitysten muuttuessa. K\xc3\xa4sitteen nykyisess\xc3\xa4 merkityksess\xc3\xa4 sit\xc3\xa4 ei itsen\xc3\xa4isen Suomen syntyhetkin\xc3\xa4 ollut - toisaalta voidaan kokemusper\xc3\xa4isesti v\xc3\xa4itt\xc3\xa4\xc3\xa4, ett\xc3\xa4 eettist\xc3\xa4 s\xc3\xa4\xc3\xa4nn\xc3\xb6st\xc3\xb6\xc3\xa4 ei ole mahdollista laatia milloinkaan t\xc3\xa4ydelliseksi ja kaikkia k\xc3\xa4yt\xc3\xa4nn\xc3\xb6n tilanteita kattaviksi. Suomessa tilintarkastuksen tarkoitus oli alun perin toisaalta ehk\xc3\xa4ist\xc3\xa4 v\xc3\xa4\xc3\xa4rink\xc3\xa4yt\xc3\xb6sten ja huolimattomuuden esiintymist\xc3\xa4 johdon ja henkil\xc3\xb6kunnan toiminnassa ja toisaalta mahdollisten v\xc3\xa4\xc3\xa4rink\xc3\xa4yt\xc3\xb6sten ja huolimattomuuksien paljastaminen. Vain tilintarkastuksella voitiin antaa omistajille riitt\xc3\xa4v\xc3\xa4 turva johdon v\xc3\xa4\xc3\xa4rink\xc3\xa4yt\xc3\xb6sten varalta.'